Qum adam (teleserial, 2022)
Qum adam (ing. The Sandman) — 1989-1996-cı illərdə Nil Qeyman tərəfindən yazılmış və DC Comics tərəfindən nəşr edilmiş "The Sandman" komiksi əsasında fentezi dram janrında çəkilmiş ABŞ teleserialıdır. Serial Nil Qeyman, Devid Qoyer və Alan Heynberq tərəfindən strim-servis Netflix üçün yaradılmış, DC Entertainment və Warner Bros. Television Studios tərəfindən istehsal edilmişdir. "The Sandman" komiks seriyası kimi teleserial da "Qum adam" adlandırılan Morfey/Yuxunun macəralarından bəhs edir. Serialda Tom Starric əsas personaj olan Yuxunu, Boyd Holbruk, Vivyenn Açeamponq, Cenna Koulman və digərləri isə ikinci plan personajlarını canlandırırlar. "The Sandman" kitab seriyasının filmə uyğunlaşdırılması cəhdlərinə 1991-ci ildə başlanılmış və uzun illər ərzində layinə inkişaf cəhənnəmində qalmışdır. 2013-cü ildə Qoyer layihənin teleserial uyğunlaşdırılması ideyasını Warner Bros.-a təqdim etmişdir. Bundan sonra Qoyer və Qeyman Cozef Qordon-Levittin baş rolu canlandıracağı və böyük ehtimalla həm də rejissorluq edəcəyi film layihəsi üzərində çalışmağa başlayırlar. Lakin, 2016-cı ildə yaradıcı heyətlə fikir ayrılıqlarına görə Levitt layihəni tərk edir. Film layihəsinin uzanmasından sonra Warner Bros. fikrini televiziya layihəsi üzərində cəmləşdirir. 2019-cu ilin iyununda Netflix ilə serial istehsalı üçün müqavilə bağlanılır, 2020-ci ilin oktyabrından 2021-ci ilin avqustuna kimi isə birinci mövsümün əsas çəkilişləri həyata keçirilir. 5 avqust 2022-ci ildə Netflix-də "Qum adam" teleserialının premyerası baş tutmuşdur. Serial ümumilikdə tənqidçilər tərəfindən müsbət qəbul edilmiş, aktyor seçimi, quruluşçu rejissor işi, kostyum dizaynı, vizual effektlər, mənbə materialının düzgün izlənməsi və aktyor ifaları - xüsusilə Tom Starric və Devid Tyulisin performansı yüksək qiymətləndirilmişdir. Bəzi tənqidçilər serialın ümumi tempi və süjetini tənqid etmişlər.